KIRJALLINEN KYSYMYS E-3886/97 neuvostolle esittäjä(t): Leonie van Bladel (UPE) (5. joulukuuta 1997)

Aihe: EU:n myöntämien avustusvarojen väärinkäyttö Venäjällä

1. Venäjän hallituksen äänenkannattajana tunnettu venäläinen sanomalehti ¨Rossiyskie Vesti¨ julkaisi 11. huhtikuuta 1995, 29. kesäkuuta 1995 sekä 18. lokakuuta 1997 kolme seuraavasti otsikoitua artikkelia EU:n myöntämien avustusvarojen väärinkäytöstä: ¨Hollantilaisen isoäidin perintö¨, ¨Hiirenloukku hollantilaisessa juustossa¨ ja ¨Hollantilaisten reaktio Rossiyskie Vestin tutkimukseen¨. Onko neuvosto kehottanut komissiota tutkimaan kyseisissä lehtiartikkeleissa väitettyä EU:n avustusvarojen väärinkäyttöä? Jos on, mitä neuvosto on saanut selville näiden tutkimusten avulla? Jos ei, miksi tämänkaltaista tutkimusta ei ole vielä tehty? Aikooko neuvosto tässä tapauksessa viipymättä kehottaa komissiota ryhtymään tutkimuksiin EU:n avustusvarojen mahdollisesta väärinkäytöstä Moskovan jakelukeskuksen rakentamisen yhteydessä?

2. Onko totta, kuten 29. kesäkuuta 1995 Rossiyskie Vestissä julkaistussa artikkelissa ¨Hiirenloukku hollantilaisessa juustossa¨ väitettiin, että suurin osa tähän Venäjällä toteutettavaan kehittämishankkeeseen tarkoitetuista varoista, jotka oli tarkoitettu jakelukeskuksen rakentamiseen Moskovan lähelle yhteistyössä venäläisen, osittain valtiollisessa omistuksessa olevan yrityksen TONARin kanssa, käytettiin hollantilaisen monikansallisen yhtiön Koninklijke AHOLD N.V.:n tarjoamiin konsulttipalveluihin, ja että liikemiehet ja virkamiehet ovat rikastuneet EU:n myöntämillä tukivaroilla verhoten toimensa EU:n Venäjän-avuksi?

3. Sanomalehti Rossiyskie Vesti väittää näissä artikkeleissa, että EU:n Venäjälle myöntämiä, tekniseen apuun tarkoitettuja varoja ei käytetä tehokkaasti. Voisiko neuvosto selventää, millä tavalla edellä mainitun jakelukeskuksen rakentamiseen tarkoitettuja varoja on käytetty ja sitä, miksi jakelukeskus ei vieläkään ole valmis?

4. Eikö neuvosto katso, että Euroopan unionin tähän hankkeeseen myöntämät varat on vaadittava takaisin, koska hollantilainen tuomari on nyt tosiasiallisesti todennut hankkeessa mukana olleen hollantilaisen multikansallisen yrityksen Koninklijke AHOLD N.V.:n kohdelleen laittomasti hankkeen venäläistä osapuolta TONARia?

5. Venäläislehti ¨Rossiyskie Vesti¨ päättelee 18. lokakuuta 1997 ilmestyneessä numerossaan, että Alankomaiden hallitus auttaa vain omia kansallisia yhtiöitään. Onko neuvosto tietoinen siitä, että näin menetellessään Alankomaiden hallitus toimii täysin Euroopan unionin päämäärien vastaisesti Venäjälle myönnettävien avustusvarojen suhteen, sillä unionin päämääränähän on toimien edistäminen Venäjällä, kuten myös koko Euroopan mantereen vakaus ja turvallisuus?

Yhteinen vastaus kirjallisiin kysymyksiin E-3886/97, E-4158/97 E-0298/98 (7. huhtikuuta 1998)

Tacis-ohjelman yhteydessä myönnetään teknistä apua taloudellisiin uudistuksiin Venäjällä ja teknistä osaamista siirtämällä ohjelmalla tuetaan toimia, joilla varmistetaan siirtyminen markkinatalouteen.

Neuvostoliiton hajoamisen jälkeen Venäjän kaupunkien elintarvikehuollossa on ollut suuria vaikeuksia, joiden takia yhteisön huomattava elintarvikeapu on ollut perusteltua. Markkinatalouteen siirtymiseen liittyvät rakenteelliset tarpeet kyseisellä alalla ovat syynä siihen, että yhteisö ottanut yhdeksi Tacis-ohjelman painopistealueeksi elintarvikkeiden tuotannon, jalostuksen ja jakelun.

Tässä yhteydessä Tacis-ohjelman puitteissa on rahoitettu Moskovaan rakennettavan elintarvikkeiden tukkujakelukeskusta koskevaa alustavaa tutkimusta. Tutkimusta on seurannut Alankomaiden hallituksen kahdenkeskisestä teknisestä avustusohjelmasta rahoitettu hanke.

Neuvosto muistuttaa tässä yhteydessä yleisesti, että Tacis-ohjelman hallinto kuuluu komission toimivaltaan, jota komissio käyttää asetusten 2157/91, 2053/93 ja 1279/96 säännöksiä soveltaen, ja tietojen antaminen komission rahoittamien toimien toteutuksesta kuuluu nimenomaan sille. Tässä tapauksessa kyseessä on Alankomaiden hallituksen omista varoistaan rahoittama hanke, eikä neuvosto katso, että sen on syytä antaa asiasta lausuntoa varsinkin, kun venäläinen yritys on nostanut asiaa koskevan kanteen kyseisen jäsenvaltion tuomioistuimessa.